ועדת הפנים ואיכות הסביבה, כנסת 17, פרוטוקול מספר 138, 2007-03-21 09:30

אופיר פינס-פז: אני מתכבד לפתוח את הדיון בוועדת הפנים והגנת הסביבה, על סדר היום: סקירת השר להגנת הסביבה על פעילות משרדו.

אופיר פינס-פז: אדוני השר, אתה הרי יודע שאנחנו מחשיבים מאוד את תחום הגנת הסביבה, אנחנו רואים בזה תחום מרכזי מאוד שהוא אחד התחומים שהכנסת יכולה לעשות בו הבדל ביכולת לייצג את האינטרסים הציבוריים הרחבים ואת הצרכים של הסביבה מול אינטרסים לגיטימיים אחרים שנמצאים בסתירה מעבודת המשרד שלך, זה בעצם משרד שצריך להתמודד גם מול משרדים אחרים כדי לשמור על הסביבה.

אופיר פינס-פז: מבחינתי אני אעשה את הכל כדי שהמשרד להגנת הסביבה יוכל לבצע את תפקידו כראוי במסגרת ההתנהלות מול הכנסת.

אופיר פינס-פז: זה מה שאני יכול לתרום לטובת העניין הזה.

אופיר פינס-פז: אני מציע אדוני השר, שבאמת נשמע את סקירתך לגבי התנהלות המשרד, הממשלה, ולאחר מכן אנחנו נביא את הדברים שלנו, חברי-הכנסת והאורחים שלנו.

אופיר פינס-פז: בבקשה:

גדעון עזרא: ראשית, אני שמח על קיומו של הדיון.

גדעון עזרא: לפני שאני נותן את רשות הדיבור לאנשיי שנמצאים פה בכמות גדולה ומכבדים את הכנסת ואת חשיבות הוועדה, אני רוצה לומר כמה מלים שאני לא בטוח שהמנכ"ל והאנשים שלי יאמרו.

גדעון עזרא: דע לך שיש לנו הרבה מאוד משימות ולפי דעתי נעשית גם הרבה מאוד עבודה, אבל המשרד שלנו חסר בכוח-אדם מקצועי בכמות רצינית מאוד ואני רוצה לתת דוגמה: אם אנחנו מדברים על נושא הקרינה במשרד, אז במשרד אדם יש רק אדם אחד שעוסק בנושא של הקרינה.

אופיר פינס-פז: מה זאת אומרת, אדם אחד?

גדעון עזרא: ישנו אדם אחד מקצוען בנושא הזה, הוא רצה לגשת למכרז לתפקיד אחר ואנחנו היינו צריכים לבלום בכל הכוח את האפשרות הזאת, משום שהיינו נשארים בלי אף אחד.

גדעון עזרא: כנ"ל יש לנו את אותו מצב באגפים אחרים במקצועות שהם חיוניים מאוד.

אופיר פינס-פז: וכמה הצרכים לפי דעתך?

גדעון עזרא: יש לנו רשימה ארוכה מאוד.

אופיר פינס-פז: לא, בנושא הקרינה, כמה עובדים היית צריך?

גדעון עזרא: אני צריך שלושה מומחים, מינימום.

דב חנין: אדוני השר, אתה ידעת להתחיל בנושא שמאוד קרוב ללבו של יו"ר הוועדה, אני מברך אותך.

גדעון עזרא: הקרינה?

אופיר פינס-פז: הוא יודע.

גדעון עזרא: יש לנו חילוקי דעות כבדים בנושא הזה, אבל ללא כל ספק זה נושא שאי אפשר לשים את כל כולו על גבו של אדם אחד, יהיה טוב אשר יהיה.

גדעון עזרא: קודם כל, עליכם לדעת שבלי תרגילים ביטחוניים, יש לנו חמישה אירועים לשבוע.

גדעון עזרא: כמעט כל יום יש אירוע שאנשי החומרים מסוכנים שלנו חייבים להגיע אליו.

גדעון עזרא: ומדובר על 24 שעות ביום כל השנה.

גדעון עזרא: יש לנו במדינת ישראל עשר ניידות שעוסקות בנושא הזה, עשר ניידות ו- 70 איש שהם כוננים לנושא הזה.

גדעון עזרא: למשמרת זה 20,25 איש למשמרת וכשקורה אירוע בדימונה מצד אחד ובאשדוד מצד שני, אין סיכוי בכלל שיהיה לנו בן-אדם שיגיע.

גדעון עזרא: אתמול ביצענו תרגיל אמיתי, מה זה אמיתי?

גדעון עזרא: אמרנו לאנשים שלנו, "אתם תעשו את מה שאתם עושים, פתאום מודיעים לכם שיש התקפה בבית-ספר ואז אתם באים למקום".

גדעון עזרא: מה שקרה, כל האמבולנסים, כל הכיבוי אש, כולם היו במקום, האנשים שלנו הגיעו כאשר הם יכלו להתגבר על הדרך, הראשונים שאצלנו הגיעו, הגיעו מכיוון כפר קאסם.

גדעון עזרא: ד"ר סולטני מטירה, היה הראשון שהגיע.

גדעון עזרא: וזה לוקח זמן, ולאחר שכאילו היו הרוגים ופצועים בתוך בית-הספר, הם צריכים לקבוע איזה חומר היה במקום.

גדעון עזרא: הכוחות שיכלו להיכנס למקום היו אילו שהיו ממוגנים ומאחר ולא היינו בשטח, אנשים אחרים לא יכלו להיכנס למקום.

גדעון עזרא: ואם לוקחים את הדברים האלו ברצינות, אז בנושא כוננויות אפילו אין לנו מספיק אנשים.

גדעון עזרא: זה נושא שהוא בנפשנו.

גדעון עזרא: עברנו את מלחמת לבנון השנייה והיו לנו שם דילמות רציניות מאוד מה לעשות ולאן לשלוח את האנשים.

גדעון עזרא: אני חושב שהמצב הוא בלתי נסבל.

גדעון עזרא: ולהוסיף על כך, זה הנושא של התקציבים, יש לנו עבודה חשובה, הרבה חוקים העברנו השנה ואני מניח שידברו על זה, אבל אנחנו צריכים מישהו שיבצע את הדברים.

גדעון עזרא: יש לנו כוח-אדם מעולה, והנה, פרסמו אתמול את המשכורות הגבוהות במשק, ואני מוכרח להגיד שהאנשים שלנו במשרד להגנת הסביבה נמצאים בתחתית הסולם.

גדעון עזרא: כשהמשרד הזה הוקם, כבר ניתנו משכורות במשרדים אחרים, והמשרד שלנו לא זכה לאותם גמולים שקיבלו המשרדים האחרים וזה נשאר כך עד עצם היום הזה.

גדעון עזרא: יש לנו דוקטורים ופרופסורים וכל מה שנדרש.

אופיר פינס-פז: כשתהיה שר אוצר, אתה תזכור את הדברים האלה?

גדעון עזרא: אני לא אהיה שר האוצר, אני השר להגנת הסביבה.

אופיר פינס-פז: לכשתהיה שר האוצר, תזכור את הדברים האלה?

גדעון עזרא: על כל פנים, אני מבקש שמנכ"ל המשרד, אלוף במיל.

גדעון עזרא: שי אביטל, יתחיל את הסקירה שלו.

גדעון עזרא: אני מבקש רק בכל העשייה של הוועדה הזאת שהיא וחבריה חשובים מאוד בעיניי, לקחת את הדברים האלה ולצאת עם קול קורא בעניין הזה.

אופיר פינס-פז: זה הדוח שאתה העברת לי, גדעון, עפ"י חוק, כן?

אופיר פינס-פז: אתה מכיר את זה?

גדעון עזרא: האנשים שלנו יתייחסו לזה, אין בעיה.

משה גפני: אתה התייחסת אדוני השר, לנושא של הקרינה הבלתי מייננת.

אופיר פינס-פז: הוא אמר שיש לו רק אדם אחד במשרד.

גדעון עזרא: יש לנו לגבי הקרינה המייננת, נקבעו תקנות.

משה גפני: לא אושרו התקנות.

גדעון עזרא: אני אסביר גם לעמותת אומ"ץ.

גדעון עזרא: נקבעו על-ידינו תקנות.

גדעון עזרא: הבעיה היום היא בינינו לבין חברת החשמל, שהם טוענים, אני אומר לכם את זה באופן גס, שנראה להם שההצעות לתקנות שלנו הן חמורות מדי.

גדעון עזרא: כתוצאה מהדברים הללו, יש שורה של פרויקטים במדינת ישראל, ממש היום, אם זה בתים שצריכים לאכלס אותם; אם זה מוסדות שצריך להיכנס אליהם.

גדעון עזרא: ואתמול ברדיו שמעתי על אורות במחלף חדש שצריך להאיר ואי אפשר להאיר בגלל הניגוד בחשיבה בינינו לבין חברת החשמל.

גדעון עזרא: חברת החשמל טוענת שאנחנו מחמירים מדי.

אופיר פינס-פז: בנושא הקרינה הבלתי מייננת?

גדעון עזרא: בנושא הקרינה הבלתי מייננת.

גדעון עזרא: מחר יש לנו דיון חירום עם מנכ"ל חברת החשמל ואנשיו על-מנת למצוא מוצא מהעניין הזה.

גדעון עזרא: ותדעו לכם דבר אחד, אנחנו מחמירים עם עצמנו הרבה יותר ממה שקורה במדינות העולם.

אופיר פינס-פז: מה עם החברות הסלולאריות?

גדעון עזרא: לגבי החברות הסלולאריות, אנחנו חושבים שככל שתהיינה אנטנות קטנות יותר רבות, כך ייטב לאוזנו של אדם.

גדעון עזרא: אבל זה ויכוח, אם אתה רוצה – אפשר לדבר בישיבה שלמה על העניין הזה.

משה גפני: לא, אבל אדוני השר, אני לא רציתי להיכנס לעניין הזה.

גדעון עזרא: על בני-ברק?

משה גפני: ממש לא, אני לא יודע איפה זה בני-ברק, ממש לא על זה אני שואל.

משה גפני: אנחנו מדינת חוק, הכנסת קיבלה חוק, החוק חייב את הממשלה להביא תקנות עד ה-1 בינואר, אנחנו נמצאים באמצע מרץ או לקראת סוף מרץ, הממשלה לא עומדת בחוק.

משה גפני: היה צריך להביא תקנות לאישור, לא אתה, הממשלה, אתה אני יודע שהכנת תקנות.

אופיר פינס-פז: זה הוא צריך להביא, לא הממשלה.

משה גפני: לא, אבל המשרד להגנת הסביבה הכין את התקנות, הוא נתקל בקשיים שאנחנו מכירים אותם כל הזמן.

משה גפני: חברת החשמל האינטרסנטית וחברות הסלולאריות והמחקרים המפוברקים שלהן.

משה גפני: הכל בסדר, אבל היה צריך להביא לוועדת הפנים תקנות.

יוסי ענבר: אנחנו הכנו תקנות כמו שאמרת, אבל מה שיפה בחוק שאנחנו מביאים שהוא בנוי כך שהוא יכול לצאת לדרך גם ללא תקנות.

יוסי ענבר: לדוגמה מה שהשר הזכיר לגבי חברת החשמל.

יוסי ענבר: חברת החשמל ביקשה מאתנו היתרים ללא תלות בתקנות ואנחנו קבענו פורמט של בקשה להיתר.

יוסי ענבר: על מה הוויכוח?

יוסי ענבר: למה חברת חשמל לא מתחילה?

יוסי ענבר: כי כמו שההוא לא זכה בפיס כי הוא לא קנה כרטיס, הוא לא הגיש בקשה.

יוסי ענבר: למה הם לא הגישו בקשה?

יוסי ענבר: כי הם נדרשים סביב כל מתקן של חברת חשמל שמקרין קרינה אלקטרומגנטית, שהיא הרבה יותר בעייתית מהסלולארי, להגיש מפה שוות קרינה.

יוסי ענבר: זה אומר שבמרחק 20 ס"מ כך וכך הקרינה, מטר כך וכך הקרינה.

יוסי ענבר: הם לא רוצים להגיש את המפות האלה.

יוסי ענבר: על זה מהות הוויכוח.

אופיר פינס-פז: סליחה, אתה כותב פה, אדוני השר, שאתה לא יכול להגיש את התקנות כי משרד התקשורת מתנגד ואתה צריך להגיש בהסכמה.

אופיר פינס-פז: היא לא יודעת שאתה צריך להגיש בהסכמה, זו פרשנות שאני לא מציע לך לאמץ אותה והיא לא נכונה.

אופיר פינס-פז: הם טוענים את זה, זו זכותם לטעון, אבל עפ"י החוק הספציפי הזה, התקנת התקנות היא ברוח וסמכותו הישירה והבלעדית של השר להגנת הסביבה ובאישור הכנסת.

גדעון עזרא: סליחה, אני ראיתי את המכתב של אומ"ץ שאומרים, "לא נועצנו עם משרד הבריאות".

גדעון עזרא: רותי, תתייחסי לנקודה הזאת שהעלה היו"ר.

רותי רוטנברג: אני מהייעוץ המשפטי.

רותי רוטנברג: עד כמה שאני זוכרת, מה שהכנסת חוקקה זה שהתקנות תהיינה באישור שר התקשורת בנושאים מסוימים.

אופיר פינס-פז: כן?

רותי רוטנברג: כן.

רותי רוטנברג: ואם אנחנו צריכים הסכמה והם לא מסכימים.

אופיר פינס-פז: אז מה עושים?

רותי רוטנברג: אז אנחנו מה שנקרא "מסונדלים".

אופיר פינס-פז: אפשר לקבל את התקנות שאתם הצעתם.

רותי רוטנברג: ברצון, עוד היום.

אופיר פינס-פז: אז אני מבקש שתעבירו אלינו את התקנות שאתם הצעתם, אנחנו לא נאשר אותן פה.

רותי רוטנברג: בסדר גמור.

אופיר פינס-פז: שאנחנו לפחות נדע מה אתם רוצים.

דב חנין: אפשר לקדם את זה בחקיקה.

אופיר פינס-פז: קודם כל שנראה מה הם רוצים.

דב חנין: לא, אין לי טענה, אני רק אומר שאנחנו בכנסת יכולים לקדם את זה כחוק.

אופיר פינס-פז: בואו נמשיך, אדוני המנכ"ל:

משה גפני: הערה אחרונה, זה דבר חשוב.

אופיר פינס-פז: אני מסכים איתך שזה דבר חשוב.

משה גפני: בסדר.

משה גפני: אנחנו התפשרנו בחקיקת החוק, יש סעיפים מסוימים שצריך הסכמה.

משה גפני: ואנחנו אז אמרנו בדיון, בו השתתף גם יורי שטרן ז"ל שהיה אחד מהיוזמים.

משה גפני: ואז דובר מה יקרה אם משרד התקשורת יגיד "לא".

משה גפני: אז המשרד להגנת הסביבה אמר, "תקנות אנחנו נביא, אנחנו ננהל איתם ויכוחים אבל נביא תקנות".

משה גפני: הרי אם הייתם נותנים לנו בחקיקת החוק שלא יובאו תקנות בגלל שלמשרד התקשורת תהיה זכות וטו, אז אנחנו מתפשרים על זה, הסכמנו להתפשר בהסכמה.

משה גפני: את זוכרת את הדיונים, את היית בכולם, אני חושב.

משה גפני: עכשיו זה שאנחנו עובדים במרץ ושהחוק בעצם רוקן מתוכנו, אני יודע שלא, בעצם העובדה שאי אפשר לעשות תקנות ושמשרד התקשורת מטיל וטו, בסדר, אם זה המצב – אני מבקש מכם, אני חבר בוועדה הזאת, ברשותו של היו"ר, תאמרו לי, תוך שבוע, שאי אפשר להביא תקנות בגלל שהם הטילו וטו – אנחנו נניח הצעת חוק ונבטל את הפשרה הזאת.

אופיר פינס-פז: בוודאי, זה מה שאנחנו נעשה.

גדעון עזרא: אין בעיה.

גדעון עזרא: אנחנו עשינו את העבודה בזמן.

משה גפני: אני יודע.

אופיר פינס-פז: או-קי.

אופיר פינס-פז: אדוני המנכ"ל, תשתדל להציג את הדברים כמה שיותר בתמצות ובמהירות בכדי שנוכל גם לפתח דיון, בבקשה:

שי אביטל: אנחנו נציג לכם את המצגת של המשרד לתכנית עבודה 2007, לפני זה, אני רוצה להציג את האנשים: יוסי ענבר- סמנכ"ל התעשיות של המשרד; רותי רוטנברג - יועצת משפטית; בנדה - סמנכ"ל אכיפה; ולרי ברכיה - סמנכ"לית לתכנון; אילן נסים –ראש אגף פסולת מוצקה, מייצג את התשתיות; עוזריי: רווית וצחי דותן.

אופיר פינס-פז: איפה מי שאחראי על הקרינה?

שי אביטל: הוא כפוף ליוסי ענבר.

אופיר פינס-פז: אבל איפה הוא?

שי אביטל: נביא את סטיליאן, אם אתה רוצה.

שי אביטל: הוא יגמור תוך חצי שעה, אבל אתה לא תבין מה הוא אמר.

אופיר פינס-פז: תאמין לי שאני מבין מה סטיליאן אומר.

שי אביטל: טוב, אני לא.

אופיר פינס-פז: הבעיה שהיא שסטיליאן יודע שאני מבין מה הוא אומר.

שי אביטל: אנחנו נעשה את בקצרה, בכל מקום שתרצו לעצור ולהכניס פוקוס, תעצרו אותנו.

שי אביטל: אלה יעדי המשרד כפי שהוכנו לפני מספר שנים, מטיפול בפסולת טירונית, תעשייתית וחקלאית, זיהום המים, אוויר, זיהום אוויר מתחבורה ותעשייה, מוקדים מרכזיים שמסכנים חיי אדם, אנחנו ניגע בהם.

שי אביטל: מול כל אחד, חינוך, טיפול הקהילה, פיתוח בר-קיימא ופיתוח כלים לשיפור השירות ברמה המקצועית קודם כל בתוך המשרד פנימה.

שי אביטל: מתוך זה נגזרים היעדים המרכזיים לשנה הקרובה.

שי אביטל: יש לנו את הבעיה המרכזית שזאת פסולת הבניין וחינוך לניקיון במדינת ישראל.

שי אביטל: אנחנו עוסקים בזה ביום יום, ההתקדמות שלנו היא חלקית, יש התקדמות מהימים האחרונים, נפרט על זה אחר-כך.

שי אביטל: זו רעה חולה של מדינת ישראל בימים האלה.

אופיר פינס-פז: זה התפקיד של משרד הפנים, הוועדות המחוזיות צריכות לעשות אכיפה בתחום פסולת בניין והטלת קנסות וחלק עושות וחלק לא עושות.

שי אביטל: נכון מאוד.

שי אביטל: ואנחנו חברנו יחד עם מינהל מקרקעי ישראל.

שי אביטל: נכון לשבוע האחרון, היה מפגש עם הסמנכ"ל שלהם איתי ועם האנשים שלנו במשרד, אנחנו נפנה למנהלי המחוזות של משרד הפנים ונרתום אותם, גם להצעת התכנון הסטטוטורי מצד אחד וגם יכולת היציאה כמה שיותר מוקדם למכרזים דרך המועצות כדי להתחיל למצוא אתרי פסולת, בעיקר אתרי קצה, מחצבות בלתי פעילות או מחצבות פעילות.

שי אביטל: ניגע בזה, אם תרצה, יותר מאוחר, זו נקודה מאוד מרכזית.

שי אביטל: שיקום הנחלים – בעיקר אחרי מלחמת לבנון השנייה, היעדים המרכזיים שאנחנו עוסקים בהם זה נחלי הצפון ונחל שקמה בדרום.

שי אביטל: סיכום לקחי מלחמת לבנון השנייה, מונה הרצל שפיר, הוא הציג אתמול את הדוח ביניים הראשון שלו, שעדיין לא עברתי עליו, לגבי הפגעים שהיו במפרץ חיפה, כל נושא מפעל האמוניאק למשל.

שי אביטל: ואני מציע שלאחר שנעבור על הדוח שלו – צריך לכנס את המשרדים הרלוונטיים כדי לראות איך מממשים אותו.

שי אביטל: זו עבודה מאוד רצינית והוא עשה את זה גם מול התעשיות עם נציגים שלנו, עם מכבי-אש, משטרה וכל מה שכרוך בכך.

שי אביטל: פסולת הבניין – היא מאסה מאוד גדולה.

אופיר פינס-פז: כבר דיברנו על זה.

שי אביטל: בתכנית העבודה שלנו זה לנסות להכניס את זה, פטור מחצבות פעילות.

שי אביטל: יש פה בעיה משפטית שאנחנו מנסים למצוא עם משרד המשפטים את הסדק הנכון כדי לאפשר למחצבות פעילות לקלוט פסולת בניין בהקשר של הסדרה.

שי אביטל: אנחנו נכנסים לטיפול במוקדים בעייתיים מאוד לאורך כביש 6, המשולש הדרומי אזור כפר קאסם, טייבה, ואדי ערה, וקודם כל על-ידי נקודת קצה אכיפה וחינוך קהילתי.

שי אביטל: קידום המחזור – נכנס והתקבל כבר היטל ההטמנה.

שי אביטל: אם תרצה – אילן ניסים יכול להוסיף על זה.

שי אביטל: אנחנו מקימים בימים אלה יחידת אכיפה מקצועית נוספת של רשות שמורות הטבע והגנים, שתעבוד איתנו ביעדים שלנו.

שי אביטל: מבחינה מקצועית, המשימה המרכזית שלה לקחת גזרה מסוימת ולטפל בה בעיקר בהקשר של פסולת בניין.

שי אביטל: הדלק – הדלק זו נקודה שצפה תרתי משמע בשנה האחרונה.

שי אביטל: זה לא יאומן, אני עמדתי בתחנת דלק מסוימת באזור תל-אביב והראו לי איך מעל מי התהום היה שם יותר ממטר.

שי אביטל: אני לא רוצה סתם להגיד מספר, אבל היה שם הרבה יותר ממטר.

שי אביטל: יוסי מוביל את זה במשרד להסדרים עם חברת "פז" לגבי לקיחת תחנות דלק מזוהמות, לאחר תסקיר משותף שלנו ועם הדגשים שלנו, לשקם אותן.

שי אביטל: אנחנו במשא ומתן עם החברות האחרות.

שי אביטל: שיקום הנחלים –סדרי העדיפויות זה הוצאת מזהמים, שיקום אקולוגי, מימוש תכניות המים שלהם, פיתוח תיירות ונופש והתחזוקה.

שי אביטל: יש לנו דוגמה מסוימת ממספר נחלים שבהם כבר עברנו את השלב הזה, למשל נחל חרוד.

שי אביטל: אגב, האיש המוביל את זה, עופר דרור, נפטר השבוע מהתקף לב, מי שעבד איתו והכיר אותו, הוא היה הסמן הימני המוביל שלנו בתחום הזה.

שי אביטל: זה עיקר ההשקעה, כמו שאמרנו.

שי אביטל: זה הקישון, אנחנו נגיע לקישון כפרק נפרד וצריכים לקבל החלטות ותמיכה בתחום הזה.

שי אביטל: תראו איך הקישון נראה בימים הטובים שלו ב-28'.

שי אביטל: נושא הקישון – היה דיון ציבורי לגבי הקישון שבו התוצאה מהדיון הזה היא שאין אלטרנטיבה אחרת, צריך לשקם את הקישון הזה את ההתמלחות מהמפעלים, רע מאוד שיוזרמו לתוך הנחל.

שי אביטל: למרות שהם עובדים בהיתרים כאלה ואחרים, הכיוון שמסתמן ויסתמן מהדיון הציבורי הוא להזרים את התמלחות עמוק לים.

שי אביטל: יש בזה לא מעט התנגדויות של גורמים ירוקים ואני מכבד את ההתנגדויות, אבל בסופו של דבר, צריך לסכם עניין וכרגע אנחנו בוחנים איתם אם יש שם אופציות נוספות, ואם לא תהיה אופציה אחרת – בשנת 2007 אנחנו מובילים את התכנון הסטטוטורי כדי להוביל את התמלחות מהמפעלים בצינור לתוך הים ולנסות לשקם את הקישון הן בהיבט של איכות המים והן בהיבט של הבוצה ובו יצטרכו גיוס משאבים.

שי אביטל: אלו הן עלויות גבוהות מאוד.

שי אביטל: זו דוגמה לנחל חרוד המשוקם.

שי אביטל: זיהום אוויר מתחבורה, אנחנו בקשר עם משרד התחבורה, פה אני רוצה שיוסי שעוסק בזה ביום יום, ייכנס לפירוט אם תרצו.

שי אביטל: אנחנו מנסים שרכבים מ-2001, אם אני זוכר נכון.

אופיר פינס-פז: התקנה עברה בוועדה.

שי אביטל: וכל מה שקשור לזיהום אוויר מהרכב ומהמפעלים.

שי אביטל: מוקדי זיהום – מוקדי זיהום מרכזיים זה רמת חובב, נגמר הגישור, יש ועדת מנכ"לים בראשותו של רענן דינור, מנכ"ל רה"מ, לקדם את המעבר של הצבה עיר הבה"דים בצומת הנגב.

שי אביטל: הסיפור הזה הוא מורכב ומאוד לא פשוט והוא בתהליך ביצוע.

שי אביטל: התעשייה במפרץ חיפה – כמו שאמרתי, היה לנו רק בשבוע שעבר דיון ציבורי עם בז"ן וההחלטה שמחכים לגז ב-2009, לפני שמשקיעים כסף בברזלים שקשורים להפחתת זיהום האוויר.

שי אביטל: זה נושא שבו אנחנו בקשר גם עם איגוד ערים חיפה.

שי אביטל: הסיפור הזה הוא מאוד מורכב, הוא לא פשוט, המשימה המרכזית היא להקטין את זיהום האוויר עם אמצעי הטכנולוגיה הכי טובים שיש.

שי אביטל: החינוך – אנחנו עובדים ביחד עם משרד החינוך.

שי אביטל: הייתה פגישה שלי עם מנכ"ל משרד החינוך, ניתנה לנו רפרנטית, בחורה מבוגרת מאוד, ותיקה בתחום, אנחנו יוצאים עכשיו בתכנית שבה אנחנו רוצים לא רק להגיע לבתי-ספר ירוקים, אלא להכניס את החינוך הסביבתי לכל בית-ספר באופן פורמלי במדינת ישראל.

שי אביטל: יש נושא של הגברת החינוך הסביבתי בצה"ל שאנחנו עדיין בהתחלתו.

שי אביטל: היה בשבוע שעבר מפגש מאוד חשוב ומרגש שבו המשרד יחד עם הרמטכ"ל, השר עם הרמטכ"ל נתנו פרס ליחידות מצטיינות של הצבא לגבי איכות הסביבה.

שי אביטל: היה לנו כנס עם פיקוד צפון לגבי איכות הסביבה.

שי אביטל: אנחנו ממשיכים את הכנסים בפיקודים האחרים.

שי אביטל: יש נושא של הקמת מוזיאון שזה יצטרך לעבור את כל התהליכים.

שי אביטל: יש מקום שבו אפשר לראות ערכי טבע לאומיים נמצאים בתוך מגירות באוניברסיטת תל-אביב ואני מציע לכל מי שלא ראה, לבקר.

שי אביטל: אנחנו נתגייס עם משרדים אחרים כדי לבנות מוזיאון אוספי טבע, דבר חיוני מעין כמוהו.

שי אביטל: האכיפה – אנחנו במשרד סה"כ 27 מפקחים בפועל, בכל הארץ זה המשטרה הירוקה.

שי אביטל: אתמול שמעתי בכנס חקלאי של המגזר הכפרי איך הם מדווחים על האינטנסיביות של העבודה.

אופיר פינס-פז: מה התפקיד שלהם?

שי אביטל: התפקיד שלהם לאתר אנשים, "מעוולים", לחקור ולהגיש דוחות.

אופיר פינס-פז: באיזה נושאים?

שי אביטל: בכל התחומים.

אופיר פינס-פז: בכל התחומים של המשרד?

שי אביטל: נכון, למרות שבתקופה האחרונה נתנו להם דגש על פסולת הבניין, הגדרנו את המשולש, אזור טייבה והם הגיעו שם להישגים יחסית בסדר גמור, טובים, של עצירת משאיות.

שי אביטל: עדיין אנחנו חייבים להשתפר בתחום הזה.

שי אביטל: אנחנו בימים אלה מקימים יחידה נוספת עם רשות הטבע והגנים.

שי אביטל: הייעוד הראשוני זה פסולת בניין.

שי אביטל: כשאני אומר "פסולת בניין", זה הפסולת אבל גם אחרי זה, השיקום של האזור.

שי אביטל: אנחנו בשיתוף פעולה עם גופים נוספים.

שי אביטל: הדבר הנוסף החדש, אנחנו בתקופה זו משפרים את פניות הציבור אלינו ואנחנו מעבים את המוקד והולכים להוות את מוקד החירום לחומרים מסוכנים ברמלה.

שי אביטל: אנחנו רוצים לעבות אותו במידה ונקבל את האנשים המתאימים והוא יהווה גם מוקד טלפוני לפניות הציבור.

שי אביטל: הוא ישלח את המשטרה או אנשים אחרים לאותם אתרים שצריכים סיוע, לאו דווקא בנושאי האכיפה, בכל נושא מקצועי.

שי אביטל: שימור שטחים פתוחים – יש פה לדוגמה את פארק איילון שנמצא בליבה של תל-אביב, אבל זו משימה שלנו.

שי אביטל: לדוגמה מהימים האחרונים, הוחלט על-ידי ממשלת ישראל שהולכים לבנות את יישובי מזרח לכיש, חובתנו לאחר ההחלטה הזאת, יחד עם רשות הטבע והגנים, לראות בוועדת המנכ"לים איך בונים את זה עם אוריינטציה לנוף, פגיעה מינימלית בשטח, הן מבחינת הבניה הכפרית, והן מבחינת הכבישים והתשתיות.

שי אביטל: התקציב הוא קטן יחסית, הוא 0.06 מתקציב המדינה.

שי אביטל: לפי דעתי יש לנו עוד פוטנציאל שיעלה לוועדת הכלכלה מקרן הפיקדון להעביר סכומי כסף לטובת כל מה שקשור לשיקום ולפסולת הבניין.

שי אביטל: זאת בעיניי לא הבעיה המרכזית של המשרד.

אופיר פינס-פז: מה התקציב של המשרד?

אופיר פינס-פז: מה זה בנוסף?

אופיר פינס-פז: תגיד מה התקציב שלכם, אני לא מבין.

שי אביטל: התקציב הבסיסי הוא כ-180 מיליון ₪.

שי אביטל: בנוסף יש לנו 80 מיליון ₪ הרשאה להתחייב מאגף התקציבים שבהם אנחנו הולכים לרוב הפרויקטים המרכזיים.

שי אביטל: בנוסף לכך, יש לנו את התקציב של שמעון פרס, 40 מיליון ₪ לשיקום הצפון, זה הנחלים בעיקר.

שי אביטל: ויש לנו פוטנציאל שאני מקווה שנממש אותו מקרן הפיקדון, להעביר עוד כמה מיליונים לטובת פסולת הבניין.

אופיר פינס-פז: יכול להיות שיש לכם עודפים מקרן הניקיון?

שי אביטל: כן.

אופיר פינס-פז: למה יש לכם עודפים שם?

שי אביטל: כי אמרתי לך, יש שם כספי פיקדון שעל זה אנחנו צריכים אישור של ועדת הכלכלה כדי להעביר את זה לשימושים, למשל, לפרויקטים של פסולת הבניין ואנחנו מתכוונים בימים האלה לעשות את התהליך הזה.

שי אביטל: הנושאים המרכזיים כמו שאמרנו, זה לקחי לבנון, פסולת הבניין, שיקום הנחלים.

שי אביטל: נקודה אחרונה שרשמנו זה רפורמה בשירות הציבורי, זה לא עניין פרטי של המשרד שלנו למרות שאת העבודה בתוך המשרד עלינו לעשות.

שי אביטל: כדי לממש את היעדים של המשרד, לפי דעתי חובה לראות איך אנחנו מפשטים את התהליכים.

אופיר פינס-פז: אני לא רואה אצלכם בכלל בעיקרי הפעילות את כל הנושא של הקרינה?

שי אביטל: למה לא?

שי אביטל: תלך אחורה, יוסי.

אופיר פינס-פז: לא, אני לא צריך ללכת אחורה, אני קורא את מה שאתה מסכם כעיקרי הפעילות שלכם.

שי אביטל: זה לא עיקר הפעילות.

אופיר פינס-פז: זה מה שכתבתם, "עיקרי הפעילות".

גדעון עזרא: זה לא עיקרי הפעילות.

אופיר פינס-פז: אז לא כתבתם טוב, זה בסדר.

גדעון עזרא: לא, אבל זה לא עיקר הפעילות.

גדעון עזרא: אני מוכרח להגיד עוד דבר אחד שהוא לא נגע, ברשותך, זה נושא החקיקה, נגע באכיפה אבל לא בחקיקה.

גדעון עזרא: הייתה לנו שנה עשירה מאוד בנושא חקיקה שמשנה למעשה סדרי עולם.

גדעון עזרא: אם נזכיר לאחרונה את חוק הפיקדון, חוק מחזור צמיגים, חוק המס על הטמנה, החוק שאנחנו עדיין לא הצלחנו לממש, חוק חופש המידע.

גדעון עזרא: יש לנו תקנות שהובאו לרשויות המקומיות על רעש באולמות שמחה.

גדעון עזרא: ואנחנו עכשיו נמצאים בחוק אוויר נקי ומוטלת עלינו אחריות.

אופיר פינס-פז: אני עוד פעם לא רואה שזיהום אוויר זה נושא מרכזי בפעילות שלכם.

גדעון עזרא: תדע לך, זיהום אוויר הוא נושא.

אופיר פינס-פז: אבל אני קורא את מה שאתה כתבת.

גדעון עזרא: תסלח לי, אם אני אגיד לך, המנכ"ל מנה לך את נושא מפרץ חיפה שנמצא בראש סדר העדיפויות, דיבר אתך על רמת חובב.

גדעון עזרא: זה זיהום אוויר.

גדעון עזרא: זיהום אוויר מכלי רכב.

גדעון עזרא: אלו הנושאים העיקריים, אנחנו תכל'ס תוקפים בכל מקום שיש בו זיהום אוויר גבוה.

אופיר פינס-פז: מה עם מפעל האמוניאק ששמעתי עכשיו?

גדעון עזרא: מפעל האמוניאק, קיבלנו אתמול בלילה את ההמלצות, אני לא ראיתי אותן.

שי אביטל: גם אני עדיין לא ראיתי.

גדעון עזרא: אבל יש דוח מוכן וההמלצות שם.

גדעון עזרא: אם אתה שואל אותי, מה יהיה בדוח, אי אפשר להעביר את מפעל אמוניאק מהמקום, נקודה.

גדעון עזרא: כשנראה את הדוח, נחליט מה לעשות.

גדעון עזרא: אי אפשר להעביר את מפעל האמוניאק מהמקום הזה נכון לעכשיו, וצריך לעשות מעשים אחרים.

גדעון עזרא: אנחנו בהחלט מבינים את הוועדה, אנחנו גם צריכים לענות למבקר המדינה על הדוח שהוא כתב ובמהלך חודש אפריל נמסור את התשובות שלנו על הדוח הזה למבקר המדינה.

גדעון עזרא: אני לא רוצה לדבר על מה שכתוב בדוח מאחר והוא מסווג, אבל אני חושב שבהחלט המשרד שלנו היווה גורם מאוד מרכזי בנושא של חומרים מסוכנים במלחמת לבנון השנייה.

אופיר פינס-פז: תודה רבה.

שי אביטל: ברשותכם, עוד משפט אחד לגבי החקיקה, חוק העיריות ואם תרצה, היועצת המשפטית תפרט, אבל דעו שכל הנושא של הגנת הסביבה לא נכנס פנימה.

שי אביטל: כרגע זה לא קיים בחוק.

גדעון עזרא: סלח לי, היה ערעור שלי לממשלה על החוק הזה.

גדעון עזרא: השר בראון הבטיח שהערעור שלנו יוכנס לחוק בין הקריאה הראשונה לשנייה לשלישית.

אופיר פינס-פז: זה יהיה פה בוועדה הזאת.

אופיר פינס-פז: מה שנמצא על סדר יומה של הוועדה מבחינת הנושאים שלכם: יש לנו הצעת חוק "המזהם משלם", אתם מכירים את זה כמובן, זו הצעת חוק פרטית; יש את הצעת החוק "גנים לאומיים שמורת טבע, אתרים לאומיים ואתרי הנצחה", "הטלת תפקידים", גם כן הצעת חוק פרטית; יש לנו הצעת חוק תכנון ובנייה, בדיקת מזהמים בקרקע, באוויר ובמים, גם הצעת חוק פרטית של דב חנין ושל משה גפני; הצעת חוק "חובת אריזה בשקית נייר".

אופיר פינס-פז: חברי-הכנסת מאוד פעילים בהצעות חוק פרטיות.

אופיר פינס-פז: הצעת חוק "שמירת הסביבה החופית ומיקום מפרץ אילת", שאני הולך לקדם את זה במהירות, אני רוצה שתדעו את זה.

אופיר פינס-פז: אנחנו נדון בזה בפגרה.

אופיר פינס-פז: הצעת חוק "אוויר נקי" שאני הטלתי על דב חנין, זו הצעת חוק מורכבת וגדולה, גם כן הצעת חוק פרטית; הצעת חוק "הגנת חיות הבר", סוף סוף הצעת חוק ממשלתית ואנחנו נקדם אותה.

אופיר פינס-פז: חברים, אני אומר את זה כי אני לא רואה מספיק יוזמת חקיקה מטעמה של הממשלה בנושאים של איכות הסביבה.

גדעון עזרא: על מה אתה מדבר?

גדעון עזרא: סלח לי, חוק הפיקדון.

אופיר פינס-פז: אדוני השר, אני מקריא לך את סדר היום של הוועדה, יש שם שמונה הצעת חוק פרטיות או שבע, והצעת חוק ממשלתית אחת.

אופיר פינס-פז: אם אתה חושב שזו פרופורציה ראויה – בסדר.

אופיר פינס-פז: לי יש דעה אחרת, אני חושב שהפרופורציה היא לא ראויה ומותר גם לקבל ביקורת, זה לא סוף העולם.

אופיר פינס-פז: אני חושב שצריכה להיות יותר יוזמת חקיקה ממשלתית בנושא איכות הסביבה.

אופיר פינס-פז: זה שמכשילים אתכם, אני לא חושב לרגע שאתם לא רוצים.

גדעון עזרא: השנה הייתה יותר יוזמה חקיקתית.

אופיר פינס-פז: יכול להיות, אני לא מכיר.

גדעון עזרא: אז אני אומר לך.

אופיר פינס-פז: יכול להיות שהשנה הייתה יותר, אבל אני רואה את הנתונים.

גדעון עזרא: ואני אומר לך שהלוואי שיהיה לנו כוח לאכוף את כל החוקים שאנחנו מעבירים.

גדעון עזרא: אחת הבעיות שלנו היא הנושא של אכיפה.

אופיר פינס-פז: או-קי, חה"כ חנין, בבקשה:

דב חנין: תודה רבה, אדוני היו"ר, אני מאוד שמח על הדיון הזה ואני בהחלט מקבל בברכה את אנשי המשרד להגנת הסביבה, את השר ואת אנשי הצוות שלו.

דב חנין: אדוני היו"ר, הנושא הסביבתי במאה ה-21 הוא נושא שאנחנו צריכים לתפוס אותו אחרת לגמרי ממה שהתרגלנו.

דב חנין: כשאנחנו מדברים על סביבה – אנחנו לא מדברים על איזשהו תחום טופוגרפי ברצינות שיש סביבה במקום אחד, יש חברה במקום אחר, כלכלה במקום שלישי.

דב חנין: בדרך-כלל כלכלה זה מקום ראשון וסביבה זה מקום אחרון.

דב חנין: זאת תפיסה מיושנת ולא נכונה.

דב חנין: כשאנחנו מדברים על סביבה בעולם של היום, אנחנו מדברים על מימד מרכזי בכל החיים שלנו.

דב חנין: יש לזה השלכות על הפעילות הכלכלית, יש לזה השלכות על האופן שבו החברה שלנו מאורגנת.

דב חנין: כל שאלה ושאלה יש לה מימד סביבתי והיבט סביבתי מרכזי.

דב חנין: ומבחינה זו, בעולם כולו מתבצעת איזושהי החלפת דיסקט בנושא הזה כי מבינים היום אחרת את הנושא הסביבתי.

דב חנין: החלפת הדיסקט הזו אצלנו עדיין לא התקיימה ואני אומר את זה לא לאנשי המשרד להגנת הסביבה, אני חושב שהם מבינים את זה, אני אומר את זה לנו חברי-הכנסת ולממשלה בכללותה.

דב חנין: אנחנו רואים את פה תקציב המשרד להגנת הסביבה, זו רק דוגמה שמראה איך לא מתייחסים ברצינות לנושא.

דב חנין: אני יודע שאנשי המשרד הזה עובדים קשה מאוד, אני אומר עליהם עכשיו דברים טובים כי תיכף אני אגיד ביקורת, הם עובדים קשה מאוד ובאמת כל הכבוד להם, אבל אני חושב שהמשימות גדולות בהרבה מעבר ליכולת של האנשים המצוינים האלה לעמוד בהן.

דב חנין: ופה נדרשת עבודה שלנו, אבל פה גם נדרש שיתוף פעולה אתכם.

דב חנין: אני אומר לכם באופן לגמרי פתוח, אם שיתוף הפעולה בינינו, אנחנו חברי-הכנסת ואתם במשרד, היה יותר הדוק, אני חושב שגם בהצעת התקציב הזאת אפשר היה לקבל יותר למשרד להגנת הסביבה.

דב חנין: זה לא בשמים, זה קרה בעבר עם שיתופי פעולה עם התנועה הסביבתית.

גדעון עזרא: אנחנו לא הדוקים מספיק?

דב חנין: אני מציע לכם עזרה ואני חושב שיהיו עוד הרבה חברי-כנסת שישמחו לעזור.

דב חנין: חלק גדול מאוד מהנושאים שהמשרד הזה מטפל בהם, אדוני היו"ר, בעצם נתונים לשליטתם של משרדים אחרים.

דב חנין: האם באמת אפשר לדבר על זיהום אוויר סתם לדוגמה, מבלי להתייחס לשאלות של תחבורה או לשאלות של תשתיות?

גדעון עזרא: אנחנו עושים את זה ביחד.

דב חנין: ה"ביחד" הזה הוא ביחד יפה בהצהרה.

דב חנין: באופן מעשי, במציאות, משרד התחבורה הולך - -

גדעון עזרא: זה לא נכון.

דב חנין: אני בדעה אחרת, אני רואה אותם פה בכנסת ואני אומר לכם שאלה צעדי צב לעומת האתגרים והמשימות שצריך לעמוד בהם.

דב חנין: האם אפשר לדבר על זיהום אוויר בלי משרד התשתיות?

דב חנין: ראיתי פה את נציג משרד התשתיות בדיון על חוק אוויר נקי שמנסה - -

גדעון עזרא: השבוע בוועדה לביקורת המדינה על זיהום אוויר לכלי רכב, הייתה ישיבה אחת שלמה וגם אנחנו והאחראית על משרד התשתיות, השבנו בהרחבה, ומשרד החקלאות, כל אחד ואחד לגבי ההצעות שלנו, התייחסו להצעות שלנו ובסופו של דבר - -

דב חנין: גדעון, אני אגיד לך, משרד התשתיות למשל מצוין בהרצאות על זיהום אוויר שנובע מתחבורה.

דב חנין: אבל תשאל את משרד התשתיות על זיהום אוויר שנובע מתשתיות, פה אתה רואה שהם הססנים.

גדעון עזרא: פה אתה צודק, אני מסכים אתך.

דב חנין: לעומת זאת, משרד התחבורה יש להם הצעות יפות על זיהום אוויר מתשתיות, אבל לא מתחבורה.

דב חנין: מה שאני רוצה לומר, אדוני השר ואנשי המשרד, אנחנו רואים בכם בני-ברית גם אם יש לנו לפעמים ויכוחים ומאוד חשובה העבודה המשותפת, מאוד חשוב התיאום.

דב חנין: מאוד חשובה העבודה המשותפת בנושא החקיקה, הכלי שלנו בכנסת לעשות ולחוקק והצעות החוק הפרטיות שחה"כ אופיר פינס, יו"ר הוועדה, הקריא אותן, הן הצעות חוק רציניות, הכוונה שלהן לתרום לעניין.

דב חנין: אנחנו רוצים לעשות את זה בתיאום איתכם.

דב חנין: הוזכר פה חוק אוויר נקי, יו"ר הוועדה הטיל עליי את הטיפול בחוק הזה, זהו חוק מאוד מורכב ומסובך.

דב חנין: אנחנו מבקשים מכם שגם אתם תתנו לחוק הזה עדיפות אצלכם כי יש הרבה שאלות מעשיות שצריך להתמודד איתן בכדי באמת להפוך את החוק הזה לחוק שייכנס לספר החוקים.

דב חנין: לנו בוועדה באמת יש את כל הכוונות לעבוד על זה מאוד ברצינות ובקצב מהיר, אבל זה תלוי בשיתוף פעולה מאוד עמוק ומאוד אינטנסיבי איתכם, בעבודה יצירתית קודם כל שלכם כמשרד הממשלתי האחראי לעניין.

דב חנין: שיתוף הפעולה הזה הוא חשוב, יש מדי פעם תקלות, השבוע קרתה תקלה מצערת בוועדת שרים לענייני חקיקה בעניין הצעות חוק שנגעו למים, אבל אנחנו נתקן אותה.

דב חנין: אני לא רוצה להתייחס לזה כאן כי זו אי הבנה שאני מטפל בה.

דב חנין: נושא הקרינה הסלולארית, אדוני היו"ר, הוא נושא שאתה בצדק מקדיש לו דגש ואני חושב שאנחנו נצטרך לטפל בזה.

דב חנין: שתי הערות ביקורתיות.

דב חנין: אני חושב שמה שקרה בעניין בז"ן זו טעות.

דב חנין: אני לא חושב שהטעות היא רק שלכם, אבל אני חושב שמדינת ישראל הלכה למהלך כזה של הפרטה והיא הסדירה הרבה מאוד דברים שנוגעים לזכויות עובדים ולשאלות אחרות, בלי לנצל את ההזדמנות הזאת לבצע הסדרה אמיתית של שאלות סביבתיות בבז"ן – אני חושב שזו היתה טעות.

דב חנין: אני חושב שאנחנו לא יכולים להשלים עם זה שבתי-הזיקוק בישראל, ואני אחראי על כל מילה שאני אומר בנושא הזה, לא עומדים בסטנדרטים סביבתיים מקובלים בעולם, במיוחד באזור כל-כך צפוף באוכלוסייה, כל-כך עמוס במפגעים סביבתיים מכל מיני סוגים.

דב חנין: אני חושב שזאת הייתה הזדמנות שלא ניצלנו אותה אבל עדיין אפשר הרבה לעשות.

אופיר פינס-פז: תודה רבה.

אופיר פינס-פז: שרה, בבקשה:

שרה מרום שלו: אני רוצה להתייחס דווקא לדברים האחרונים של חה"כ חנין.

שרה מרום שלו: העיתונות מלאה עם כתבות על בתי-הזיקוק בחיפה.

שרה מרום שלו: אנחנו יודעים טוב מאוד שיש לנו חברת חשמל שהיא הגורם לדברים הכי גרועים שמזהמים, עכשיו נוספה לנו בשנים האחרונות רעה חולה עם כל הזיהום.

שרה מרום שלו: לפני שמונה שנים כבר היה צריך להיות פתרון בבתי-הזיקוק, עכשיו הם מבקשים לדחות את זה לעוד שנתיים.

שרה מרום שלו: כפי שכתוב, אנחנו לא יודעים אם זה יהיה שנתיים.

שרה מרום שלו: אנחנו בחיפה חשופים לא רק לזיהום האוויר, אלא לכל מה שקורה מהצפון, די פחדנו בזמן המלחמה מה יהיה עם בתי-הזיקוק בצפון, אם חס וחלילה תיפול איזו פצצה.

שרה מרום שלו: אני חושבת שכל הדברים שצויינו פה, הם בוודאי ובוודאי חשובים, אבל אני חושבת ששלושת המקומות האלה שהם הגורמים הכי גדולים לזיהום אוויר, צריך דבר ראשון לטפל בהם.

אופיר פינס-פז: תודה רבה.

אופיר פינס-פז: משה משען, בבקשה:

משה משען: בנושא של אומ"ץ, התבקשתי להציג את העמדה שלכם ולוודא שהמכתב שנשלח לכבוד השר התקבל.

גדעון עזרא: יש תשובה גם אליכם כבר.

משה משען: אני מניח שיהיה לזה גם המשך בדו-שיח שבין אומ"ץ לבין כבוד השר.

גדעון עזרא: הייתם אצלי.

משה משען: בסדר, חשוב לדעת שזה נרשם בפרוטוקול.

משה משען: ברשותכם, אני רוצה להתייחס למקרה פרטי.

משה משען: זה קל ופשוט לדבר על אנטנות קטנות.

משה משען: בשכונת נווה שאנן בחיפה ליד גן ילדים באזור שמוקף מוסדות ציבור, בתי-ספר, בתי חוסים, הוקמה אנטנה ענקית.

משה משען: ההתקנה של האנטנה לוותה במסכת של מעשי רמייה, התחזות, שקרים ועוד, וסלקום שהיא החברה הסלולארית במקרה זה, סלקום, פגעה ברגל גסה במטה לחמו של הבעלים של הגן, נחום דר.

משה משען: וכאילו שזה לא מספיק.

משה משען: בעיצומה של מלחמת לבנון השנייה כאשר נחום דר, המ"פ של הפלוגה שאיבדה 13 מחייליה, היה עסוק בביקורי תנחומים ובליקוק של הפצעים והשברים של מה שנשאר מהפלוגה שלו, חברת סלקום שלחה מספר בריונים שפרצו לבית-החוסים שעל גגו מותקנת האנטנה המפלצתית הזאת, והתקינו אותה בניגוד לעמדתה של עיריית חיפה.

משה משען: עיריית חיפה דרשה מחברת חשמל לנתק את החשמל, פעמיים או שלוש, פועלים של סלקום במסווה של עובדי חברת חשמל, עשו ביי-פסים לקווי החשמל והפעילו את האנטנה.

משה משען: זה פשוט סיפור לא ייאמן.

משה משען: זה שהרסו לו את הפרנסה וזה שברגל גסה הם מוכנים לדרוס ולשלול מאיתנו את הבריאות האלמנטרית של ילדינו ונכדינו, זה דבר בלתי נסבל.

אופיר פינס-פז: השאלה אם המשרד להגנת הסביבה נתן לזה אישור.

משה משען: המשרד להגנת הסביבה היה כאן בסימן שאלה, אם כן נתן או לא נתן.

גדעון עזרא: סליחה, ידידי, אתה מדבר על דברים שאני לא יודע אם הם נכונים או לא נכונים.

גדעון עזרא: אם היית שולח לנו מכתב אחד על מה שאתה אומר כאן, היינו בודקים את זה עד הסוף.

משה משען: נשלח אליך.

גדעון עזרא: תשלח את ההעתק.

גדעון עזרא: אתה לא מכיר אותי, אין מכתב אחד שלא מקבל מענה, כולל כל החברות הסלולאריות.

משה משען: זמיר שלח לך.

גדעון עזרא: מי זה זמיר?

משה משען: זמיר שליט.

אופיר פינס-פז: אני לא יודע מי זה.

גדעון עזרא: סליחה, אני לא מקבל את זה.

גדעון עזרא: אתה מדבר על מה שהיה לפני שמונה חודשים ואתה מחכה שמונה חודשים לבוא לוועדה, באותו היום תעשה את זה.

גדעון עזרא: זו לא אחריות ציבורית.

גדעון עזרא: את כל הסיפורים שהיו עד עכשיו בדקתי והכל היה תקין ולא היה מקום אחד ששמו אנטנה בלי אישור.

אופיר פינס-פז: גדעון, מה שהוא מדבר - -

גדעון עזרא: הוא אומר, אז מה?

גדעון עזרא: פרצו לו, עשו לו, אני לא מקבל את הדברים האלה.

אופיר פינס-פז: אני מבקש לקבל העתק של המכתב שאתם מעבירים לשר.

משה משען: בהחלט, יש לי את זה כאן ואני מיד אעביר לך.

אופיר פינס-פז: תודה רבה.

אופיר פינס-פז: רוני קלר, בבקשה:

רוני קלר: סליחה, אני ניהלתי את המאבק.

גדעון עזרא: מי אתה בכלל, אתה אומ"ץ?

רוני קלר: סליחה, קודם כל אני אזרח.

גדעון עזרא: אתה אזרח, בסדר.

אופיר פינס-פז: תסלח לי, אדוני השר, מה זה "מי אתה"?

גדעון עזרא: אני לא יודע מיהו.

אופיר פינס-פז: אז הוא יגיד לך מיהו.

אופיר פינס-פז: תשמע, אתה צריך להיות טיפה סובלני לדברים האלה.

גדעון עזרא: סלח לי, דיון ציבורי זה גם לבוא ולהתריע בזמן אמיתי.

גדעון עזרא: לבוא ולהוציא מכתבים בלי שקודם שקלו ושאלו, אין דבר כזה בעולם.

אופיר פינס-פז: טוב, זה המכתב מ-18 למרץ, בבקשה:

רוני קלר: ניהלנו מאבק.

גדעון עזרא: מה המקצוע שלך?

רוני קלר: אני סטודנט.

גדעון עזרא: למה?

רוני קלר: מינהל עסקים.

רוני קלר: למדתי גם אלקטרוניקה ועברתי גם דרך המחלקה האונקולוגית כי חליתי בסרטן וקיבלתי טיפולים כימותרפיים.

גדעון עזרא: אני מצטער.

רוני קלר: ועכשיו אני יושב פה בגלל שלפני שנתיים הוקמה אנטנה סלולארית מול הבית שלי, בדרך יצחק רבין ברמת-גן, ובלית ברירה הייתי צריך ללכת להילחם בסלקום.

רוני קלר: ואנחנו אספנו כסף, הלכנו נגד החברה, תבענו גם את עיריית רמת-גן וגם את סלקום וניצחנו.

רוני קלר: עיריית רמת-גן באמצע התהליך עברה לצידנו, את הכסף שקיבלנו תרמנו לעמותת אלצהיימר, לא לקחנו פרוטה לכיס, עשינו הכל.

אופיר פינס-פז: כמה כסף קיבלתם?

רוני קלר: 19 אלף ₪.

רוני קלר: מה שרציתי להגיד לכבוד השר, אני חליתי בסרטן, עברתי דרך המחלקה האונקולוגית, אני יודע מה זה סרטן, אני לא מאחל את זה לאף אחד.

רוני קלר: כבוד השר מדבר פה ודיבר בעבר על זה שהוא מחויב לחובת הזהירות המונעת, אני לא רואה את זה בפועל, אני גם לא שומע את הדברים האלה מהפה שלך כי מבחינתך כל נושא הקרינה הוא לא הנושא שלך, אתה אפילו אומר את זה פה במוצהר.

רוני קלר: הציבור רוצה לדעת מה אתה עושה בעניין?

גדעון עזרא: אבל אתה לא שמעת, אני הצהרתי יותר מפעם אחת שטוב לאוזן שתהיינה אנטנות.

גדעון עזרא: אמרתי ואני אומר, בניגוד למה שאתה חושב.

אופיר פינס-פז: טוב, תודה.

אופיר פינס-פז: חה"כ גפני, בבקשה:

משה גפני: אדוני היו"ר, אדוני השר, אני לא אאריך בעניין של הפילוסופיה של הנושא של איכות הסביבה שבשנים האחרונות זה הפך להיות נושא קריטי מבחינת האזרחים במדינת ישראל.

משה גפני: המודעות גברה, ולא רק שהמודעות גברה אלא גם המציאות של ההתפתחות הטכנולוגית והקמת מפעלים יצרו מצב שבו אנחנו באמת עומדים בפני סכנת חיים אמיתית מבחינת התושבים.

משה גפני: הקמת האנטנות וכל מה שנלווה מהעניין והזיהום של האוויר ושל המים, זה מצב שהופך להיות הרבה יותר גרוע משנה לשנה.

משה גפני: אני רוצה לדבר באופן פרקטי לגבי העניין של החקיקה מכיוון שאני חושב שאנחנו עכשיו עומדים שוב בפני סדרה של חוקים.

משה גפני: עפ"י מה שאמרו לך במשרד, אתה אומר שצריך להקים אנטנות וזה מונע מחלות, בסדר, מותר לך להגיד את זה.

משה גפני: אבל אתה לא יכול להתעלם מהחקיקה הקיימת ואתה לא יכול להתעלם ממה שקורה בציבור.

משה גפני: הציבור סבור שאם ליד הבית שלו שמים אנטנה שיכול להיות שאולי על פי חשיבת המשרד שלך, ייתכן שהקמת האנטנה הענקית הזאת תועיל להרבה אנשים שמשתמשים בטלפון הסלולארי, אבל בשום פנים ואופן אסור שזה יגרום לאותו אחד שלידו הוקמה האנטנה, שהוא יחלה בזה.

גדעון עזרא: אז אני בודק.

משה גפני: רגע אחד.

אופיר פינס-פז: אני מציע שתבדקו קודם באופן אישי וליד כל שר בממשלת ישראל, תציבו אנטנה.

אופיר פינס-פז: קודם כל שליד רה"מ וליד כל השרים יוקמו אנטנות סלולאריות ואחרי זה הציבור ישתכנע.

דב חנין: אדוני היו"ר, המצב של רה"מ גם ככה הוא לא משהו.

משה גפני: אני יודע ודיברנו על זה, אדוני השר, על עמדתכם בעניין ועל ההתמודדות שיש לכם עם משרדי הממשלה השונים.

משה גפני: עכשיו זה לא דבר שהוא חדש אלא זה הופך כבר להיות ממש דבר מרגיז.

משה גפני: הכנסת היא הריבון להחליט מה כן ומה לא, לפחות במסגרת החקיקה והתקנות שאנחנו צריכים לאשר.

משה גפני: לא ייתכן שיעשה לנו תרגילים שהם תרגילים לא הגונים בזה שיכולים לבוא לוועדות משרדי הממשלה, כולם ללא יוצא מהכלל ובישיבה הראשונה מדברים בעד.

משה גפני: כולם, אין אחד שאומר נגד מכיוון שכל אחד רוצה להיות פופולארי והציבור דורש את הנושא הזה של איכות הסביבה על כל מרכיביו.

משה גפני: הם מגיעים לוועדה או למליאת הכנסת ומדברים בעד.

משה גפני: וכשמגיעה החקיקה הם מתחילים להערים קשיים באופן שהופך להיות בלתי נסבל.

משה גפני: והדוגמה של מה שדובר קודם, על חוק הקרינה הבלתי מייננת כולם דיברו בעד, כולם ניהלו מלחמה שלא יוכלו לעשות תקנות בלעדיהם.

משה גפני: ואנחנו הסכמנו בגלל שאנחנו אנשים הגונים בניגוד לחלק מהשרים בממשלה, שהתנהגו איתנו לא בהגינות.

משה גפני: אותו דבר יהיה בחוק אוויר נקי ואני אומר לך אדוני השר, אני אבקש גם מיו"ר הוועדה וגם מיו"ר ועדת המשנה שעוסקים בחוק הזה, לא להתפשר היום, להפיל את החוק, אבל שכל העולם ידע מי הצביע נגד ומי הצביע בעד.

משה גפני: לא ללכת יותר על פשרות.

משה גפני: אני דורש להביא את התקנות של חוק הקרינה הבלתי מייננת, יש לי את התקנות שאתם הכנתם.

משה גפני: הנה התקנות, למה זה לא מגיע לוועדה?

גדעון עזרא: הסבירו קודם.

משה גפני: הסבירו, בסדר שהסבירו.

משה גפני: שיביאו את זה לוועדה ושיבוא לפה משרד התקשורת ושיגיד: "עפ"י החוק סמכותי למנוע את התקנות", שיגיד את זה פה.

אופיר פינס-פז: אגב, לא הזכרת בתקנות זיהום אוויר את שר התחבורה, באת אליי ואמרת לי, אני רוצה בכל הכוח להעביר את זה למרות שר התחבורה.

משה גפני: נכון.

אופיר פינס-פז: אני נתתי לכם גיבוי ולא עזר למופז שום דבר ואני לא הסכמתי להתפשר על הדבר הזה.

אופיר פינס-פז: ואני אומר לך גם בעניין של שר התקשורת, גפני צודק.

אופיר פינס-פז: תביא את זה, משרד התקשורת אמר את דעתו.

משה גפני: אדוני היו"ר, ייתכן שמשרד התקשורת יבוא לוועדה והוא יגיד, "סמכותי עפ"י החוק למנוע את זה" ולא נוכל לאשר את התקנות.

משה גפני: מאוד יכול להיות, אבל שכל העולם ידע שבגלל החברות הסלולאריות ובגלל ההתנגדות של משרד התשתיות וחברת החשמל, לא מאשרים את התקנות של הקרינה הבלתי מייננת.

משה גפני: וכשיש שכונות שבהן יותר אנשים מהממוצע הרגיל חולים, בגלל אנטנות שהן מוצבות בקרבתם, שידעו ששר התקשורת גרם למחלה שלהם, ששר התשתיות גרם למחלה שלהם.

משה גפני: שלא יטייחו את הדברים, שלא ישקרו את הציבור, שלא יבואו לפה לוועדה, יושבים פה בוועדה הראשונה על חוק אוויר נקי, כל המשרדים בעד, אין אחד שהוא נגד.

משה גפני: רק כשניכנס לדיונים עצמם – אז אנחנו נראה שלהוציא את המשרד להגנת הסביבה, כל המשרדים נגד.

משה גפני: אנחנו מכירים את זה בע"פ.

משה גפני: אני בעד בירור העניין, עד היום אני הייתי בדעה של להתפשר ואני הסכמתי בחוקים שונים להתפשר, גם בהיותי יו"ר הוועדה וגם אחרי שהייתי חבר בוועדה, יזמתי יחד עם חברים חוקים נוספים.

משה גפני: נגמר העידן הזה, האיש הזה שיושב כאן, אומר את האמת מבחינתו והוא אזרח במדינה, אני לא מכיר אותו והוא מייצג, תאמין לי, לא עשרות אלפים, מאות אלפים, אולי אפילו יותר.

משה גפני: אף אחד לא מוכן שבקרבת ביתו, בקרבת מוסד החינוך של הילד שלו, תהיה אנטנה.

משה גפני: והוא לא מסכים לגור במפרץ חיפה כל עוד נמצא שם מפעל האמוניאק.

ראובן מידן: זה לא נכון, לי יש אנטנה על-ידי ואני שמח ואוי ואבוי אם אתה תפקיר אותה.

משה גפני: הבנתי.

ראובן מידן: אבל אני מבין את כל הדמגוגיה הזאת.

אופיר פינס-פז: אדוני, אנחנו לא יודעים מי אתה, אנחנו נשמח לשמוע אותך, אתה רוצה להירשם, בבקשה, אתה לא יכול להפריע לחבר-הכנסת.

משה גפני: אני לא מכיר אותך, אני מקבל את מה שאמרת ולכן אמרתי מאות אלפים ולא אמרתי שבעה-שמונה מיליון.

משה גפני: אבל אני רוצה להגיד לך שמה שאתה אמרת מקובל עליי, הכל בסדר, אבל אם הייתי יו"ר הוועדה, לא הייתי מאפשר לך להגיד לחבר-כנסת שזאת דמגוגיה מכיוון שאני מאמין בזה, אם לא הייתי מאמין בזה – לא הייתי אומר את זה, אבל אני לא יו"ר הוועדה אז מותר לך להגיד שאני דמגוג.

משה גפני: אדוני השר ואדוני היו"ר, יש אנשים שגם מהעניין שאפילו אם המחקר לא הוכיח את זה עד הסוף – אנשים מאמינים שהם חולים בגלל האנטנות או בגלל הפגיעה באיכות הסביבה, הפגיעה באוויר, הזיהום של האוויר, הזיהום של המים, גם אם זה לא פוגע במישרין.

משה גפני: כמה מקרים שאתה מכיר אותם, אדוני השר, ואתה גם טיפלת בהם, אתה יודע שיש שכונות שבהן הרמה הממוצעת של המחלות יותר גבוהה.

משה גפני: יכול להיות שזה לא בגלל זה, אבל האנשים חשים ככה והתפקיד שלנו כאנשי ציבור לדאוג להם.

משה גפני: אני מסיים אדוני היו"ר, נעזוב את הפילוסופיה ולא נדבר עוד על מפרץ חיפה.

משה גפני: אדוני יו"ר הוועדה, יש להתחיל בחקיקה, להביא את התקנות של הקרינה הבלתי מייננת ולהתחיל בחקיקה בלתי מתפשרת בעניין הזה.

אופיר פינס-פז: אני מציע שתשים את התקנות האלה להצעת חוק היום, היום האחרון של הכנסת על השולחן ואנחנו נקדם את זה לאחר הפגרה.

משה גפני: בסדר, אני אחתים אותך ואת החברים.

משה גפני: אני בדעה, אדוני יו"ר הוועדה, להתחיל בחקיקה בלתי מתפשרת ושהמשרדים יגידו את האמת לציבור וביום בחירות שהציבור יגיד להם גם את התשובה.

אופיר פינס-פז: לפי דעתי המשפט הקודם שלך היה יותר טוב, אבל לא חשוב.

אופיר פינס-פז: אדוני השר, אני רוצה שתדע, לא היה לך את המערך הסלולארי.

אופיר פינס-פז: מה אני אגיד לו אני הייתי השר, מה הייתי מבין מהעניין, שעם כל הכבוד לשיקום הנחלים.

גדעון עזרא: אני לא מקבל את זה.

אופיר פינס-פז: זכותך לא לקבל.

אופיר פינס-פז: אתה יכול להמשיך לעסוק באינטנסיביות, עם כל הכבוד לך, את הציבור מעניין העניין הסלולארי יותר.

גדעון עזרא: מי אומר?

אופיר פינס-פז: הם אומרים.

גדעון עזרא: מי זה הם?

גדעון עזרא: הזמנת אותם?

גדעון עזרא: סליחה, להפריח טענות כאשר הגורם המוסמך איננו נמצא פה, זה לא נכון.

גדעון עזרא: הוא ייצא החוצה ויגיד, קיבלתי סרטן ואני לא יכולתי לבוא ולהגיד את הדברים.

גדעון עזרא: מה זה הדבר הזה?

דב חנין: אנחנו בדיון כללי ובוודאי עולים הרבה מאוד שאלות.

דב חנין: אני חושב שנקיים דיון מיוחד על הנושא הסלולארי.

משה גפני: השאלה אם בדיון על הקרינה הבלתי מייננת שעכשיו סיכמת, זה קשה להניח חוק כזה.

משה גפני: אני שאלתי גם את היועצת המשפטית, יש פה בעיה, יש פה דברים שלא מתאימים לחוק.

משה גפני: השאלה אם בדיון על הקרינה הבלתי מייננת, אפשר לדון על התקנות האלה לפני שאנחנו מניחים חוק.

משה גפני: השר מסכים עם זה?

גדעון עזרא: מה שאתה רוצה, אני איתך, גפני, ועם חברי-הכנסת הנכבדים נמצאים פה.

משה גפני: או-קי, אני לא מניח חוק, אני מבקש להניח את התקנות האלה בסדר היום על הנושא של הקרינה הבלתי מייננת.

אופיר פינס-פז: או-קי, אבי דבוש, בבקשה:

אבי דבוש: אני מרכז את הפורום לסלולאריות שפויה שמאגד כמה עשרות ועדים מקומיים ואת הארגונים הסביבתיים הגדולים בנושא של קרינה בלתי מייננת בכלל ואנטנות סלולאריות בפרט.

אבי דבוש: רק לצורך הפרוטוקול, לוויכוח שפה סקרי דעת קהל מראים בשלוש השנים האחרונות שהנושא הסלולארי כן על סדר היום, אולי מספר אחד, אולי מספר שתיים, אבל באמת בסדר עדיפות גבוה.

אבי דבוש: שלוש הערות קצרות ואני מקווה ענייניות.

אבי דבוש: קודם כל, לנושא התקנות.

אבי דבוש: אנחנו שמחים מאוד כרגיל לעמוד מאחורי המגרש של חה"כ גפני ואנחנו תומכים בהחלטה כזאת של יו"ר הוועדה שתבטיח את קיום החוק והגשת התקנות.

אבי דבוש: בנושא הפריסה של אנטנות קטנות – אנחנו גם מציעים שיהיה דיון על אלטרנטיבות לנושא הזה של אנטנות קטנות, תבואו ותציגו את הרציונל.

אבי דבוש: צריך להבין שככותרת זה אולי דבר נכון אבל צריך להראות איך מקיימים את הפיקוח, מה ההשפעות של הדור השלישי מבחינת הכמויות של האנטנות וכו'.

אבי דבוש: והנושא האחרון, מתקני גישה אלחוטיים.

אבי דבוש: מהנתונים שנמסרו לנו על-ידי סטיליאן, ראש אגף קרינה במשרד להגנת הסביבה, הבנו שהמתקנים כמעט היחידים שהקימו חברות הסלולאר בשנה האחרונה, מתקני גישה אלחוטיים, למי שלא יודע, זו אנטנה לכל דבר אבל זה מאפשר להם לעקוף את חוק תכנון ובנייה, הם לא צריכים לקבל היתר בנייה על האנטנות האלה.

אבי דבוש: ולכן אנחנו באמת קוראים גם לוועדה בשיתוף המשרד, לקדם איזשהו תיקון חקיקה בנושא.

אופיר פינס-פז: כבר הונח.

אבי דבוש: כן, שיש תיקון לחוק ה"בזק", אבל לעמוד מאחורי הנושא הזה ולדאוג שהפרצה הזאת תיסתם ואנחנו באמת נמנע מהם את הפרצה הזאת.

אופיר פינס-פז: תודה.

אופיר פינס-פז: ראובן לדיאנסקי, בבקשה:

ראובן לדיאנסקי: צר לי שבמצגת לא עלה עניין ההגנה על בעלי חיים כלל ועיקר.

ראובן לדיאנסקי: אני רוצה להזכיר לנוכחים ש-3 אחוז מהתקציב של המשרד להגנת הסביבה מיועד לתחום של הגנה על בעלי חיים.

ראובן לדיאנסקי: עפ"י סעיף 14 לחוק צער בעלי חיים, ישנה קרן שמופעלת במשרד להגנת הסביבה והיא משמשת לחינוך, הסברה וסיוע לארגונים למען בעלי חיים.

ראובן לדיאנסקי: עמותת "תנו לחיות לחיות" ועמותות נוספות, מקבלות אכן סיוע מהאנשים שיושבים כאן, שממונים על התחום, בנדה, זוהר, אבל ישנם מספר דברים שאנחנו חושבים שהמשרד היה צריך לקחת אותם תחת המטריה שלו.

ראובן לדיאנסקי: הדבר הראשון זה להקים רשות למען בעלי חיים.

ראובן לדיאנסקי: היום משרד החקלאות נותן מענה בתחום של הפיקוח על חוק צער בעלי חיים באמצעות הממונה על חוק צער בעלי חיים.

ראובן לדיאנסקי: אנחנו חושבים שזה צריך להיות תחת המטריה של המשרד להגנת הסביבה.

ראובן לדיאנסקי: היינו אצל השר ואנחנו מקווים שבסופו של דבר הוא ישתכנע כן לקחת את העניין.

ראובן לדיאנסקי: הדבר שהיינו בהחלט רוצים זה שתוקם רשות.

ראובן לדיאנסקי: כמו שיש רשות לטבע והגנים, שתהיה גם רשות כזו.

ראובן לדיאנסקי: דבר שני זה להפוך את נאמני בעלי חיים, משהו שקיים עפ"י חוק והשר הוא זה שממנה, למשהו שהוא יותר אמיתי, משהו שיותר משפיע ולא למשהו שאין לו ערך.

ראובן לדיאנסקי: דבר נוסף, זה סגירת חוות מזור, ישנה חווה שכולכם בטח יודעים עליה.

גדעון עזרא: מחר יש לנו ביקור שם.

ראובן לדיאנסקי: חוות מזור, 800 קופים כלואים בחווה קטנה ליד פתח-תקווה.

ראובן לדיאנסקי: הם נשלחים לכאן ממאוריציוס ולאחר מכן הם מסתובבים באירופה.

ראובן לדיאנסקי: אנחנו חושבים שהשר יכול בהחלטה פשוטה להורות על סגירת החווה.

אופיר פינס-פז: תודה.

אופיר פינס-פז: מי אדוני:

יוסוף מיערי: אני מוועדה מקומית דנון ונציג תושבי דנון למען איכות חיים טובה, מצפון הארץ, מועצה אזורית מטה אשר.

אופיר פינס-פז: בבקשה:

יוסוף מיערי: בחמש השנים האחרונות גדלו אחוזי המחלה בסרטן.

יוסוף מיערי: הזמנו בדיקה, חוות-דעת.

אופיר פינס-פז: עכשיו בכל הארץ יש עלייה גדולה.

יוסוף מיערי: בכל הארץ, נכון, אבל ספציפית בדנון יש עכשיו, הזמנו חוות-דעת.

יוסוף מיערי: חשבנו בכלל שזה סלולארי, יצא שזה מהחשמל.

יוסוף מיערי: יש תחנת כוח, הרי השר יודע, הוא מכיר את דנון והוא היה בדנון, ישבתי אתו.

יוסוף מיערי: בית-ספר מקיף שמכיל 1,600-2,000 ילדים, מתח של 660 ולפי מה שמקובל באיכות הסביבה, 660 עבור הקו בתוך בית-הספר, יש לי את התכנית, 440 עד 660.

יוסוף מיערי: בתוך היישוב זה מגיע ל-60,70, באותו כביש נפטרו שמונה אנשים, בתוך היישוב.

אופיר פינס-פז: ואתם לא יכולים לעצור את זה?

יוסוף מיערי: יש אפשרות של סילוף פאזות, או תת-קרקעי.

אופיר פינס-פז: אני מציע באמת שתשב עם המשנה למנכ"ל.

יוסוף מיערי: יש לי תכניות, אני אראה לך איך הקווים עובדים.

אופיר פינס-פז: אתה תשב עם המשנה למנכ"ל, נכון?

גדעון עזרא: בשמחה, היום תשב אתו.

יוסוף מיערי: אני נמצא יומיים בירושלים.

משה גפני: אחרי הישיבה, תן לו את הפרטים.

אופיר פינס-פז: ד"ר מידן, בבקשה:

ראובן מידן: אני רוצה להגיד למען הגילוי הנאות, אני הייתי המדען הראשי של מוטורולה ישראל.

משה גפני: אנחנו ידענו גם בלי שתגיד.

משה גפני: בסדר, אני הדמגוג ואתה המדען של מוטורולה.

ראובן מידן: אני רוצה להגיד לכם שאני מודאג אבל לא ממה שאתם חושבים שאני מודאג, אני מודאג שלאור מה שקורה וכל מה ששמעתי כאן, יש אפשרות שאתם תהרגו את מה שנקרא התקשורת הסלולארית.

אופיר פינס-פז: יש דברים יותר נוראיים, חיי אדם זה יותר נורא.

ראובן מידן: אבל אני אגיד לך מה יקרה.

משה גפני: ידברו פחות לשון הרע בפלאפון.

ראובן מידן: בעולם חקרו את העניין הזה לעומק במשך הרבה שנים וישנו תקן עולמי שאימצו אותו מדינות בלתי נחשבות כמו ארה"ב, האיחוד האירופי, יפן.

ראובן מידן: אבל לנו זה לא מספיק, והתקנות הללו חמורות מהתקן העולמי של כל אותן מדינות.

אופיר פינס-פז: כמה אנשים שיחדו שם כדי להעביר את התקנון, אתה יודע?

ראובן מידן: שיחדו?

אופיר פינס-פז: כן, שיחדו, אתה יודע?

אופיר פינס-פז: אתה יודע בכלל על מה מדובר?

אופיר פינס-פז: אתה יודע מי עשה את המחקרים?

אופיר פינס-פז: אתה חי בזמננו?

אופיר פינס-פז: אתה יודע מה קורה?

אופיר פינס-פז: אתה יודע שכל המחקרים מוזמנים ומתושקלים במיליונים.

אופיר פינס-פז: אתה יודע שכשאני רציתי לעשות הצעת חוק על הסלולארי, הטיסו לי אנשים מדנמרק ומיפן לארץ ל-20 שעות כדי לדבר איתי.

אופיר פינס-פז: אתה יודע מה קורה בכלל בשטח?

אופיר פינס-פז: על מה אתה מדבר?

אופיר פינס-פז: זה עסק שמגלגל מיליארדים אדירים בכל העולם.

ראובן מידן: אבל אתה מפרק את זה ומחר הציבור יבקש את השירות הזה, זה מה שאתה רוצה?

אופיר פינס-פז: אני רוצה שאנשים לא ימותו מסרטן בגלל הסלולאר.

יצחק מידן: אף אחד לא מת.

אופיר פינס-פז: מה אתה אומר?

אופיר פינס-פז: יש מחקרים שבהחלט קושרים בין הדברים.

ראובן מידן: אז המחקר האחרון והגדול שנעשה מוכיח בדיוק ההיפך.

אופיר פינס-פז: הוא לא מוכיח.

ראובן מידן: אז הוא לא מוכיח, אבל המחקרים שלך מוכיחים.

אופיר פינס-פז: לא, הוא לא מוכיח.

ראובן מידן: אז הציבור האמריקני משוחד?

אופיר פינס-פז: קודם כל, אני רוצה להתנצל בפני ד"ר ראובן מידן על זה שהתפרצתי כי אני לא נוהג לעשות את זה, אבל זה באמת נושא שמסעיר אותי כי אני יודע הרבה דברים שאתה לא יודע.

אופיר פינס-פז: איך למשל עקפו את התקנות שאני הבאתי לממשלה ומה קרה בממשלה כשלא העבירו את התמ"א, אם אתה היית יודע על מה מדובר, אז לא משנה, זו מדינת ישראל.

אופיר פינס-פז: לסיכום, קודם כל, אני רוצה להודות לשר להגנת הסביבה שבא לכאן והציג את תכנית העבודה של המשרד ולמנכ"ל שהציג אותה ולכל צוות העובדים.

אופיר פינס-פז: אמר דב חנין בצדק, אנחנו בסה"כ רואים בכם משרד ידידותי לסביבה.

אופיר פינס-פז: זאת אומרת, אנחנו רוצים להציע לכם חברות ולהיות איתכם בקשרי עבודה טובים.

אופיר פינס-פז: ואני רוצה לבקש ממך אדוני השר, להיות יותר פתוח לביקורת בונה, אף אחד פה לא הטיח בך דברים שהם לא בונים, כל הדברים הביקורתיים שנאמרו פה, נאמרו פה ברמה העניינית ולא בשום הטחת האשמה אישית כזאת או אחרת.

אופיר פינס-פז: כי בסה"כ כולנו יודעים שמשרדי הממשלה וגם השרים מוגבלים ביכולת העשייה שלהם, מי כמוני יודע.

אופיר פינס-פז: לצערי הרב, הממשלה הזאת, אגב, לא דווקא זו הספציפית של אולמרט, ממשלות ישראל עוברות תקופה מטורפת, אין להן שום יכולת אמיתית להתמודד עם המשימות המוטלות עליהן, לא בחוק ולא עפ"י הצרכים ומה שאתם מתארים לנו עכשיו באגף הקרינה הוא באמת זועק לשמים.

אופיר פינס-פז: אגב, זה לא במקרה שאין באגף יותר מאדם אחד, שלא תהיה לך שום טעות בעניין הזה.

גדעון עזרא: אני יכולתי לשים שם חמישה אנשים על חשבון דברים אחרים.

אופיר פינס-פז: העולם הסלולארי התפתח בישראל ב-20 השנים האחרונות בערך פי מיליון, אבל במשרד להגנת הסביבה יש עדיין רק אדם אחד.

גדעון עזרא: זה לא רק זה, בהרבה תפקידים יש רק אדם אחד.

אופיר פינס-פז: אבל חברים, זה זועק לשמים.

אופיר פינס-פז: אתם אחראים על האכיפה בתחום הגנת הסביבה, היה צריך להיות לכם 100, 200 עובדים רק בעניין הזה, אם היינו רוצים לעשות עבודה יסודית.

גדעון עזרא: אני מבקש שהוועדה תזמין את נציבות שירות המדינה לדיונים.

אופיר פינס-פז: נכון.

אופיר פינס-פז: שניים, אני בהחלט מציע לך אדוני השר, בגלל שלך אני מאמין שאין שום בעיה עם הדבר הזה, שתביא הצעת החלטה לממשלה שליד כל הבתים של שרי ממשלת ישראל יציבו אנטנות סלולאריות שנה-שנתיים, אנחנו לא נגיד מילה, אף אחד לא יתערב בעניין הזה.

ראובן מידן: ותוסיף גם את הבית שלי.

ראובן מידן: אחת כבר יש, אבל תוסיף עוד אחת.

אופיר פינס-פז: תשים עוד אחת, ואחרי שנתיים-שלוש, אני אהיה מוכן לשמוע את כל השרים מדברים על זה.

אופיר פינס-פז: הדבר השלישי, אנחנו בהחלט נקיים דיון נפרד על הנושא הסלולארי מתוך רצון שהדבר הזה יקודם ואנחנו נעשה מאמץ גדול לקדם את החקיקה שנמצאת על שולחננו בנושא הגנת הסביבה.

אופיר פינס-פז: אני רוצה להודות לכם, אנחנו יוצאים לפגרה.

גדעון עזרא: לכל האנשים שיושבים פה, כל מי שיש לו תלונה לאנטנה בנווה יוסף או בכל מקום אחר, שישלח אליי ויקבל תשובה.

גדעון עזרא: לא הייתה פנייה אחת שלא בדקתי אותה ושאמר לי האיש האחראי, יש שם קרינה, בדקנו ואין קרינה.

גדעון עזרא: אז אם יש מקום שאנחנו לא יודעים – אז יכול להיות.

אופיר פינס-פז: חג שמח לכולם.

אופיר פינס-פז: תודה רבה, הישיבה נעולה.